**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-09-10 Nr. TAR-89

 Posėdžio data – 2021 m. rugsėjo 7 d.

 Pradžia – 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Vaida Raugelė, Artūras Razbadauskas, Arvydas Cesiulis, Antanas Kontautas, Alina Velykienė, Jurij Šeršniov.

 Posėdyje dalyvauja Savivaldybės administracijos darbuotojai: Savivaldybės administracijos direktoriaus pavaduotoja A. Dirgėlienė, Socialinės paramos skyriaus vedėja A. Liesytė, Socialinio būsto skyriaus vedėja L. Murauskienė, Finansų skyriaus vedėja K. Petraitienė, Turto valdymo skyriaus vedėjas E. Simokaitis.

 Kviestasis asmuo – Visuomenės sveikatos biuro direktorė J. Grubliauskienė.

 DARBOTVARKĖ (patvirtinta bendru sutarimu):

 1. Žodinė informacija apie COVID-19 situaciją mieste. Pranešėja A. Dirgėlienė.

 2. Dėl savivaldybės būsto nuomos sąlygų pakeitimo. Pranešėja L. Murauskienė.

 3. Dėl atleidimo nuo socialinio būsto nuomos mokesčio mokėjimo. Pranešėja L. Murauskienė.

4. Dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimo. Pranešėja L. Murauskienė.

 5. Dėl Klaipėdos miesto savivaldybės turto investavimo, didinant viešosios įstaigos jūrininkų sveikatos priežiūros centro dalininko kapitalą. Pranešėjas E. Simokaitis.

 6. Dėl Klaipėdos miesto savivaldybės turto investavimo, didinant viešosios įstaigos Klaipėdos vaikų ligoninės dalininko kapitalą. Pranešėjas E. Simokaitis.

 7. Dėl Klaipėdos miesto savivaldybės turto investavimo, didinant viešosios įstaigos Klaipėdos universitetinės ligoninės dalininko kapitalą. Pranešėjas E. Simokaitis.

 8. Dėl Klaipėdos miesto savivaldybės 2020 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo. Pranešėja K. Petraitienė.

 9. Dėl atleidimo nuo valstybinės žemės nuomos mokesčio mokėjimo. Pranešėja K. Petraitienė.

 10. Dėl socialinės paramos tarybos sudėties patvirtinimo. Pranešėja A. Liesytė.

 11. Atstovo delegavimas į Nevyriausybinių organizacijų tarybą. Pranešėja A. Liesytė.

 1. SVARSTYTA. Žodinė informacija apie COVID-19 situaciją mieste.

 Pranešėja – A. Dirgėlienė. Informuoja apie situaciją mieste ir Lietuvoje, atsako į komiteto narių klausimus.

 J. Grubliauskienė taip pat informuoja apie situaciją mokyklose, darželiuose (pasiruošimą, ugdymui, vakcinaciją, testavimą).

 A. Velykienė mano, kad Savivaldybės administracijai reikėtų pagalvoti apie veiksmų planą ir mobilius vakcinavimo punktus įstaigose.

 V. Raugelė teigia, kad diskusija turėtų būti apie tai, kas daro pokytį ir kur jo labiausiai reikia. Sako, kad reikėtų statistikos ir apie trečią vakcinavimo dozę.

 NUTARTA. Išklausyta informacija.

 2. SVARSTYTA. Savivaldybės būsto nuomos sąlygų pakeitimas.

Pranešėja – L. Murauskienė. Siūlo patenkinti savivaldybės būstų I. Simonaitytės g. 1- (duomenys neskelbtini),Smiltelės g. 29-(duomenys neskelbtini), Klaipėdoje, nuomininkių G. P. ir T. Š. prašymus pakeisti nuomos sąlygas ir nuomoti joms būstus socialinio būsto sąlygomis. Teisę į būsto nuomos sąlygų pakeitimą nuomininkės pagrindė pateiktomis Metinėmis gyventojo (šeimos) turto deklaracijomis už praėjusius kalendorinius 2020 metus.

NUTARTA. Pritarti sprendimo projektui bendru sutarimu.

3. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – L. Murauskienė. Siūlo nuo 2021 m. liepos 1 d. iki 2021 m. gruodžio 31 d. atleisti nuo savivaldybės socialinio būsto nuomos mokesčio mokėjimo būsto nuomininkę K. D.

NUTARTA. Pritarti sprendimo projektui bendru sutarimu.

4. SVARSTYTA. Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimas.

Pranešėja – L. Murauskienė. Teigia, kad sprendimo projektas parengtas, siekiant iš dalies pakeisti šiuo metu galiojantį Klaipėdos miesto savivaldybės tarybos patvirtintą 2013 m. gruodžio 18 d. sprendimą Nr. T2-333 „Dėl pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ (toliau – Tvarkos aprašas). Tvarkos aprašas keičiamas, atsižvelgiant į įvykusius pokyčius teisės aktuose, reglamentuojančiuose savivaldybės gyvenamųjų patalpų nuomos mokesčio apskaičiavimą bei pastatų bendrųjų objektų administravimą bei įgyvendinant atlikto vidaus audito 2020 m. lapkričio 12 d. ataskaitoje Nr. CVAS-A-09-12 „Savivaldybės gyvenamųjų patalpų remonto vykdymo vertinimas” pateiktų rekomendacijų priemonių planą.

V. Raugelė pažymi, kad aiškinamajame rašte nepateikta pakankamai informacijos apie konkrečių punktų pasikeitimą. Prašo atidėti klausimą kitam komiteto posėdžiui.

K. Bagdonas siūlo balsuoti už pateiktą sprendimo projektą, o papildytą aiškinamąją raštą pateikti tarybos posėdžiui.

Balsavimu už-3 (V. Raugelė, A. Velykienė, J. Šeršniov) nepritarta klausimo atidėjimui kitam posėdžiui.

Balsavimu už-4 (K. Bagdonas, A. Razbadauskas, A. Kontautas, A. Cesiulis) pritarta siūlymui - pateikti tarybos posėdžiui papildytą aiškinamąjį raštą.

NUTARTA:

4.1. Pritarti sprendimo projektui.

4.2. Pateikti tarybos posėdžiui papildytą aiškinamąjį raštą.

BALSUOTA: už – 6 (K. Bagdonas, A. Razbadauskas, A. Kontautas, A. Cesiulis, A. Velykienė, J. Šeršniov), prieš – 0, susilaiko – 1 (V. Raugelė).

 5. SVARSTYTA. Klaipėdos miesto savivaldybės turto investavimas, didinant viešosios įstaigos jūrininkų sveikatos priežiūros centro dalininko kapitalą.

 Pranešėjas – E. Simokaitis. Siūlo perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 200 000,00 Eur, savivaldybės, kaip steigėjos ir dalininkės, įnašą viešajai įstaigai Jūrininkų sveikatos priežiūros centrui (toliau – Įstaiga), didinant šios Įstaigos dalininko kapitalą.

 A. Velykienė mano, kad dalininko įnašo dalies suma galėtų būti suapvalinta. Taip pat teigia, kad mes, kaip dalininkai, turime matyti sveikatos priežiūros centro strategiją. Pritaria pateiktam sprendimo projektui.

 V. Raugelė paantrina, kad klausimo pristatyme turi būti akcentuota, kaip pagerės paslaugų prieinamumas, kokybė. Pritaria sprendimo projektui.

 NUTARTA. Pritarti pateiktam sprendimo projektui (bendru sutarimu).

 6. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos vaikų ligoninės dalininko kapitalą.

 Pranešėjas – E. Simokaitis. Siūlo perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 200 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos vaikų ligoninei (toliau – Įstaiga), didinant šios viešosios įstaigos dalininko kapitalą.

 V. Raugelė sako, kad aiškinamuosiuose raštuose turi būti aiškiai įvardinta, ar numatyta strateginiuose planuose didinti dalininko kapitalą.

 A. Velykienė teigia, kad būtų gerai turėti Sveikatos ir socialinių reikalų komiteto strateginį požiūrį apie ilgalaikes investicijas įstaigose.

 A. Razbadauskas sako, kad klausimą, dėl ilgalaikių investicijų, paslaugų turėtų spręsti ne vien Klaipėdos savivaldybė ir komitetas.

 NUTARTA. Pritarti pateiktam sprendimo projektui (bendru sutarimu).

 7. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos universitetinės ligoninės dalininko kapitalą.

 Pranešėjas – E. Simokaitis. Teigia, kad siūloma perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 100 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos universitetinei ligoninei (toliau – Įstaiga), didinant šios Įstaigos dalininko kapitalą.

 NUTARTA. Pritarti pateiktam sprendimo projektui (bendru sutarimu).

 8. SVARSTYTA. Klaipėdos miesto savivaldybės 2020 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimas.

 Pranešėja – K. Petraitienė. Siūlo patvirtinti Klaipėdos miesto savivaldybės 2020 metų biudžeto vykdymo ataskaitų rinkinį ir konsoliduotųjų finansinių ataskaitų rinkinį. Priėmus šį sprendimą, bus įgyvendintos įstatyminės nuostatos dėl Klaipėdos miesto savivaldybės biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo, pateikti duomenys Savivaldybės tarybai apie Klaipėdos miesto savivaldybės finansinę būklę.

 K. Petraitienė teigia, kad LR vietos savivaldos įstatymo 27 straipsnio 1 dalies 2 punkte numatyta, kad kontrolės tarnyba kiekvienais metais iki liepos 15 d. pateikia Savivaldybės tarybai audito išvadą dėl pateikto tvirtinti konsoliduotųjų ataskaitų rinkinio. Kontrolės ir audito tarnyba išvadą pateikė 2020 m. liepos 12 d. Sako, kad dėl Savivaldybės 2020 m. biudžeto vykdymo ataskaitų rinkinio pateikta besąlyginė nuomonė, t. y. biudžeto vykdymo ataskaitų rinkinys parengtas ir pateiktas pagal LR teisės aktus, reglamentuojančius šio rinkinio sudarymą, nenustatyta klaidų. Dėl Savivaldybės 2020 m. konsoliduotųjų finansinių ataskaitų rinkinio pareikšta sąlyginė nuomonė, t. y. auditas nustatė duomenų iškraipymų žemesniojo konsolidavimo lygio viešojo sektoriaus subjekto (Savivaldybės administracijos) finansinių ataskaitų rinkinyje.

 NUTARTA. Pritarti pateiktam sprendimo projektui (bendru sutarimu).

 9. SVARSTYTA. Atleidimas nuo valstybinės žemės nuomos mokesčio mokėjimo.

 Pranešėja – K. Petraitienė. Sako, kad sprendimo projektu būtų atleidžiamos savivaldybės biudžetinės įstaigos, kurių steigėja ir savininkė yra Klaipėdos miesto savivaldybės taryba nuo 100 proc. žemės nuomos mokesčio.

 NUTARTA. Pritarti pateiktam sprendimo projektui (bendru sutarimu).

 10. SVARSTYTA. Socialinės paramos tarybos sudėties patvirtinimas.

 Pranešėja – A. Liesytė. Primena, kad Klaipėdos miesto savivaldybės tarybos sprendimu patvirtintuose Socialinės paramos tarybos nuostatuose numatyta, kad Socialinės paramos taryba tvirtinama 4 metų laikotarpiui, tačiau ne ilgiau kaip Klaipėdos miesto savivaldybės tarybos kadencija. 2019 m. patvirtintos Socialinės paramos tarybos kadencija baigėsi, kadangi pagal anksčiau galiojusius nuostatus ji buvo renkama 2 metams, todėl tvirtinimui teikiama naujos sudėties Socialinės paramos taryba. Pagal nuostatus į jos sudėtį įeina: penki socialinėje srityje dirbančių nevyriausybinių organizacijų, bendruomeninių organizacijų ar seniūnaičių atstovai, vienas Sveikatos ir socialinių reikalų komiteto pasiūlytas narys, vienas Savivaldybės Socialinės paramos skyriaus ir du biudžetinių įstaigų, dirbančių socialinėje srityje, atstovai.

 NUTARTA. Pritarti pateiktam sprendimo projektui (bendru sutarimu).

 11. SVARSTYTA. Atstovo delegavimas į Nevyriausybinių organizacijų tarybą.

 Pranešėja – A. Liesytė. Prašo deleguoti atstovą į naujai sudaromą Nevyriausybinių organizacijų tarybą.

 V. Raugelė sako, kad nori tęsti darbą Nevyriausybinių organizacijų taryboje, todėl siūlo savo kandidatūrą.

 NUTARTA. Deleguoti Vaidą Raugelę į Nevyriausybinių organizacijų tarybą (bendru sutarimu).

 Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova